



**Αθήνα, 28 Μαρτίου 2025**

**ΕΡΩΤΗΣΗ**

**Προς την Υπουργό Πολιτισμού**

**Θέμα: «Ανάθεση της έκδοσης και του ελέγχου εισιτηρίων σε ιδιώτες στον αρχαιολογικό χώρο της Κνωσού και οι συνέπειες για την πολιτιστική κληρονομιά και την απασχόληση των αρχαιοφυλάκων»**

Η πρόσφατη προκήρυξη του διαγωνισμού του Υπουργείου Πολιτισμού και του Οργανισμού Διαχείρισης και Ανάπτυξης Πολιτιστικών Πόρων (ΟΔΑΠ) για την ανάθεση της έκδοσης και του ελέγχου των εισιτηρίων στον αρχαιολογικό χώρο της Κνωσού σε ιδιωτική εταιρεία έχει προκαλέσει έντονες αντιδράσεις από τους αρχαιοφύλακες και τους εργαζόμενους στους αρχαιολογικούς χώρους στην Κρήτη. Η εν λόγω απόφαση, όπως διαφαίνεται, συνιστά τον «προθάλαμο» για την ιδιωτικοποίηση των υπηρεσιών διαχείρισης των αρχαιολογικών χώρων στην Ελλάδα, κάτι που θέτει σε κίνδυνο τον δημόσιο χαρακτήρα της πολιτιστικής μας κληρονομιάς.

Επιπλέον, η εκχώρηση της διαχείρισης των εισιτηρίων σε ιδιωτική εταιρεία για έναν τόσο σημαντικό και επικερδή αρχαιολογικό χώρο όπως η Κνωσός, με πάνω από 1 εκατομμύριο επισκέπτες το 2024 και έσοδα άνω των 11 εκατ. ευρώ, εγείρει σοβαρά ερωτήματα ως προς το οικονομικό όφελος για το δημόσιο. Αντί το δημόσιο να διαχειρίζεται αυτή την επικερδή επιχείρηση, το ταμείο και η διαχείρισή του παραχωρούνται σε ιδιώτη έναντι 1.292.902 €.

Η απόφαση αυτή θα μπορούσε να οδηγήσει σε μείωση των θέσεων των αρχαιοφυλάκων κατά την τουριστική σεζόν, με την πιθανότητα υποβάθμισης του ρόλου τους και της ποιότητας των παρεχόμενων υπηρεσιών στους επισκέπτες. Οι αρχαιοφύλακες εκφράζουν ανησυχίες ότι η παρουσία ιδιωτών σε υπηρεσίες όπως η έκδοση εισιτηρίων θα έχει αρνητικές συνέπειες στην ποιότητα της εξυπηρέτησης, ενώ υπάρχει φόβος για την απορρόφηση των υπηρεσιών από ιδιωτικές εταιρείες στον τομέα των πολιτιστικών κληρονομιών γενικότερα.

Επιπρόσθετα, ανησυχίες εγείρονται και σχετικά με τις συνέπειες για τις εργασιακές σχέσεις και τη μείωση των μισθών, καθώς οι ιδιωτικές εταιρείες συνήθως προσανατολίζονται στην εξοικονόμηση κόστους, κάτι που μπορεί να οδηγήσει σε εξαντλητικές εργασιακές συνθήκες και μειωμένες αποδοχές για τους εργαζόμενους στον τομέα.

Με δεδομένο ότι η Κνωσός είναι ένα τεράστιο μνημείο πολιτισμικής κληρονομιάς από το οποίο το κράτος αποκομίζει έσοδα, με ρεκόρ επισκεψιμότητας πάνω από 1 εκατ. επισκέπτες το 2024, η οικονομική δυσχέρεια απορρίπτεται ως κώλυμα,

**Ερωτάται η αρμόδια Υπουργός:**

1. **Ποιοι είναι οι ακριβείς λόγοι που οδήγησαν στην απόφαση ανάθεσης της έκδοσης και του ελέγχου των εισιτηρίων σε ιδιωτική εταιρεία στον αρχαιολογικό χώρο της Κνωσού;**
2. **Υπάρχει κάποιος σχεδιασμός για την αποτροπή περαιτέρω ιδιωτικοποίησης υπηρεσιών στον τομέα της πολιτιστικής κληρονομιάς, ιδιαίτερα σε ό,τι αφορά στις υπηρεσίες διαχείρισης των αρχαιολογικών χώρων και μουσείων της χώρας;**
3. **Ποιες είναι οι προβλέψεις του Υπουργείου για τις συνέπειες αυτής της απόφασης στην απασχόληση των αρχαιοφυλάκων και στη μείωση των θέσεων εργασίας κατά την τουριστική σεζόν, καθώς και για τη δυνατότητα αναβάθμισης των συνθηκών εργασίας τους;**

**Oι Ερωτώντες Βουλευτές**

**Μαμουλάκης Χαράλαμπος**

**Κοντοτόλη Μαρίνα**